Rasim Gənzəli

Rasim Gənzəli (tam adı: Rasim Qulu oğlu Məmmədli; ) — Azərbaycan yazıçısı, jurnalisti, Azərbaycan Yazıçılar Birliyinin üzvü, Milli Dirçəliş Hərəkatı Partiyasının sədrinin humanitar məsələlər üzrə müşaviri, “Beynəlxalq Əlillər Cəmiyyəti”nin İdarə Heyəti üzvü

 Bioqrafiya 
Rasim Qulu oğlu Məmmədli 9 fevral 1962-ci ildə Naxçıvan MSSR-nin Ordubad rayonunun Gənzə kəndində anadan olmuşdur. Uşaqlıqdan əlildir, yeriyə bilmir. Evdə fərdi surətdə orta, daha sonra isə ali təhsil almışdır. Naxçıvan Dövlət Universitetinin tarix-filologiya fakultəsinin kitabxanaçılıq və biblioqrafiya ixtisasını bitirmişdir.

Gənc yaşlarından publisistik və bədii yaradıcılıqla məşğul olmuşdur. Ordubadda çap olunan "Yeni Ordubad" və "El həyatı" qəzetlərində ştatdankənar müxbir kimi fəaliyyət göstərib. 2001-ci ildən Azərbaycan Yazıçılar Birliyinin üzvüdür.

Bütün kitablarının adları “Q” hərfi ilə başlayır. Səbəbini özündən soruşduqda belə cavab verib: “İki kitabım nəşr olunmuşdu. Bir gün qardaşım qızı gəldi ki, əmi, bəs fikir vermisənmi, sənin kitablarının adı “Q” hərfi ilə başlayır? Doğrusu, özüm diqqət etməmişdim. O gündən sonra yazdığım kitablarıma “Q” hərfi ilə başlayan adlar seçdim”.

2012-ci ildə Bakıda Mahmud Allahmanlının "Elm və təhsil" nəşriyyatında Rasim Gənzəlinin yaradıcılığının təhlil olunduğu, hekayələrinin, povestlərinin, romanlarının mövzu istiqamətləri, problematikası elmi-nəzəri şərh edildiyi "Rasim Gənzəlinin bədii nəsri" əsəri çap edilib.Mahmud Allahmanlı, Rasim Gənzəlinin bədii nəsri, Bakı, "Elm və təhsil", 2012, 188 səh.

2018-ci ilin fevral ayında Azərbaycan Yazıçılar Birliyinin Natəvan klubunda yazıçı-publisist Rasim Gənzəlinin 55 illiyi münasibətilə tədbir keçirilib. Görüşdə həmçinin oxuculara yazıçının yenicə çapdan çıxmış “Qərib gecələr” kitabı da təqdim olunub.

Respublikanın dövri mətbuatında 600-ə yaxın məqalə və publisistik yazıları dərc olunub.

"Ədəbiyyat sahəsində xidmətlərinə görə Prezident mükafatı", "Qızıl qələm", "Vətən", "Yaddaş", "Türk ədəbiyyatına xidmət", BMT-nin ədəbiyyat üzrə Avropa ordeni ilə təltif edilmişdir.

12 avqust 2018-ci ildə Bakı şəhərində vəfat etmişdir.

Ailəli idi. Həyat yoldaşı olmuş Kamilə Dönməz də şairədir, Azərbaycan Yazıçılar Birliyinin üzvüdür.

 Kitabları 
300px|thumb|right|Rasim Gənzəlinin kitabları
1. “Qanlı çay”. Povest və hekayələr.  Bakı. Gənclik nəşriyyatı. 1999-cu il.
2. “Qara sevda”. Roman. Bakı. Gənclik nəşriyyatı. 2000-ci il.
3. “Qurdlar və manqurtlar”. Roman. Bakı. “Adiloğlu” nəşriyyatı. 2004-cü il.
4. “Qaranlıq gündüzlər”. Povest və hekayələr. Bakı. “Vektor” nəşrlər evi. 2005-ci il.
5. “Qəlbi asiman kimi”. Publisistika. Bakı. “Qanun” nəşriyyatı. 2007-ci il.
6. “Qalib gələn adam”. Publisistika. Bakı. “Vektor” nəşrlər evi. 2008-ci il.
7. “Qiyamət qopanda...”. Roman. Bakı. “Vektor” nəşrlər evi. 2010-cu il.
8. “Qərib gecələr”
9. "Qurdbəşər"

 İstinadlar 


 Xarici keçidlər 




Kateqoriya:"Qızıl qələm" mükafatı laureatları
Kateqoriya:Azərbaycan Yazıçılar Birliyinin üzvləri 
Kateqoriya:Milli Dirçəliş Hərəkatı Partiyasının üzvləri